Manoman Masara a Kano sun ci gajiyar rance daga CBN – Dala FM Kano
Shugaban kungiyar manoma Masara da sarrafa ta da kuma kasuwancinta ta kasa reshen jihar Kano (MAGPAMAN), Yusuf Ado Kibiya ya ce tsarin da bankin CBN ya bijiro da shi na tallafawa ‘ya’yan kungiyar abun nasara ne babba ga manonam jihar da ma manoma baki daya.
A yayin kaddamar da rabon bada tallafi ciki harda takin zamani da masara da kuma magungunan kwari da a ka kaddamar a karo na farko a dakin taro na cibiyar addinin musulunci dake karamar hukumar Tarauni.
Ya ce” Wannan tallafin an yi shi ne domin manoma saboda shi ne tushen arziki, kuma wanna tsari shi ne na farko da a ka fara, domin akwai noman rani da na damuna, kuma ‘ya’yan kungiyar su yi kokari wajen yin amfani da damar da su ka samu”.
Kakakin kungiyar Sani Haruna Limawa cewa ya yi” Manoma su yi kokari su aiki tukuru domin kuwa su tabbata sun dawo wa da gwamnati hakin ta domin ta samu damar baiwa wasu al’umma”.
Su kuwa wasu daga cikin wadan da su ka samu tallafin sun ce za su yi iya kokarin su wajen ganin sun yi amfani da damar da su ka samu.
A kalla babban bankin Nijeriya CBN ya tantance Manoma dubu biyar da dari bakwai da sittin da hudu a kungiyar wanda tuni a ka fara baiwa mutane dubu biyu da dari bakwai daga cikin su.